23 ຄົນ ເສຍຊີວິດ ໃນຄວາມຮຸນແຮງ ທີ່ຊີເຣຍ (ເບິ່ງສະໄລດ໌)
ປະຊາຊົນ 23 ຄົນເສຍຊີວິດ ຍ້ອນຄວາມຮຸນແຮງ ທີ່ເກີດຂຶ້ນ ໃນທົ່ວປະເທດຊີເຣຍ
ບັນດານັກເຄື່ອນໄຫວຊີເຣຍກ່າວວ່າ ຄວາມຮຸນແຮງໃນທົ່ວປະເທດ ເຮັດໃຫ້ມີປະຊາຊົນເສຍຊີວິດຢ່າງໜ້ອຍ 23 ຄົນ ອົງການປົກປ້ອງສິດທິມະນຸດ Observatory for Human Rights ຊີເຣຍທີ່ມີສຳນັກງານຢູ່ອັງກິດກ່າວວ່າ ການປະທະກັນຫຼາຍບັ້ນໃນວັນອັງຄານມື້ນີ້ລະຫວ່າງພວກທະຫານຝ່າຍລັດຖະບານແລະພວກນັກຕໍ່ສູ້ຝ່າຍກະບົດ ໃນແຂວງ Deir Ezzor ໄດ້ສັງຫານທະຫານ 12 ຄົນ ນອກນັ້ນພົນລະເຮືອນອີກຄົນນຶ່ງກໍໄດ້ເສຍຊີວິດເຊ່ນກັນໃນການສູ້ລົບກັນທີ່ວ່ານີ້ ໃນພາກຕາເວັນຕົກສຽງເໜືອ ພວກນັກເຄື່ອນໄຫວກ່າວວ່າ ການຖິ້ມລະເບີດໃນແຂວງ Idlib ໄດ້ສັງຫານປະຊາຊົນ 10 ຄົນ ຮວມທັງສະມາຊິກ 9 ຄົນຈາກຄອບດຽວກັນ ກຸ່ມປົກປ້ອງສິດທິມະນຸດ Syrian Observatory for Human Rights ກ່າວວ່າ ຢ່າງນ້ອຍ 2 ຄົນໃນຈໍານວນພວກທີ່ເສຍຊີວິດໄປໃນການໂຈມຕີດ້ວຍປືນຄົກໃນວັນອັງຄານມື້ນີ້ ແມ່ນເດັກນ້ອຍ ກຸ່ມປົກປ້ອງສິດທິມະນຸດດັ່ງກ່າວ ຖິ້ມໂທດໃສ່ພວກກໍາລັງຂອງຊີເຣຍ ໃນການໂຈມຕີຕໍ່ພວກພົນລະເຮືອນເຫຼົ່ານີ້ ຂ່າວການໂຈມຕີນີ້ມີຂຶ້ນ 1 ມື້ຫຼັງຈາກພວກນັກເຄື່ອນໄຫວຊີເຣຍກ່າວວ່າ ການໂຈມຕີ 2 ບັ້ນ ໃກ້ໆກັບຕຶກອາຄານຫ້ອງການຮັກສາຄວາມສະຫງົບໃນເມືອງ Idlib ທາງພາກຕາເວັນຕົກສຽງເໜືອຂອງປະເທດ ໄດ້ສັງຫານປະຊາຊົນຢ່າງໜ້ອຍ 20 ຄົນ ບັນດານັກເຄື່ອນໄຫວກ່າວວ່າ ການໂຈມຕີທີ່ເມືອງ Idlib ນັ້ນແມ່ນແນເປົ້າໝາຍໃສ່ພວກຫ້ອງການສືບລັບທີ່ໃຊ້ໂດຍກອງທັບບົກແລະກອງທັບອາກາດຂອງຊີເຣຍ ອົງການຂ່າວແຫ່ງລັດຊີເຣຍ ກ່າວວ່າ ພວກວາງລະເບີດສະລະຊີບຈໍານວນນຶ່ງໄດ້ຈູດກະນວນວັດຖຸລະເບີດ ໃຫ້ແຕກຂຶ້ນ ອົງການຂ່າວດັ່ງກ່າວໄດ້ແຈ້ງຈໍານວນຜູ້ເສຍຊີວິດທີ່ຕໍ່າກວ່າ ຄືຢ່າງໜ້ອຍ 9 ຄົນ ແລະປະຊາຊົນຕື່ມອີກ 100 ຄົນໄດ້ຮັບບາດເຈັບ ຈຳນວນພວກທີ່ບາດເຈັບແລະເສຍຊີວິດນີ້ຍັງບໍ່ທັນໄດ້ຮັບການຢືນຢັນຈາກແຫຼ່ງຂ່າວທີ່ເປັນອິດສະລະເທື່ອ ພວກທະຫານສະຫະປະຊາຊາດທີ່ບໍ່ຕິດອາວຸດທີມນ້ອຍໆຈຳນວນນຶ່ງ ໄດ້ເລີ້ມປະຕິບັດງານໃນຊີເຣຍໃນຕົ້ນເດືອນແລ້ວນີ້ ເພື່ອສັງເກດການເບິ່ງຂໍ້ຕົກລົງຢຸດຍິງທີ່ຍັງບໍ່ມີຄວາມໝັ້ນຄົງເທື່ອໃນບັນຫາຂັດແຍ່ງໃນຊີເຣຍ ຊຶ່ງໄດ້ດໍາເນີນມາດົນກວ່ານຶ່ງປີປາຍແລ້ວນັ້ນ